b"\n_START_ARTICLE_\nRosa multiflora\n_START_SECTION_\nDescripci\xc3\xb3\n_START_PARAGRAPH_\nEs tracta d'un arbust enfilad\xc3\xads, que creix sobre d'altres plantes fins a una al\xc3\xa7ada d'entre 3 a 5 metres, amb tiges robustes plenes d'agullons corbats (a vegades absents). Les fulles, de 5 a 10 cm de longitud, s\xc3\xb3n imparipinnades i estan compostes d'entre 5 a 9 fol\xc3\xadols amb les est\xc3\xadpules a la base del pec\xc3\xadol plomoses. Les flors s\xc3\xb3n petites, d'1,5 a 4 cm de di\xc3\xa0metre, blanques o roses i agrupades en grans corimbes piramidals. Els estils estan soldats en una columna \xc3\xbanica, caracter\xc3\xadstica de la secci\xc3\xb3 Synstylae. La floraci\xc3\xb3 comen\xc3\xa7a a principis d'estiu, \xc3\xa9s a dir, de finals de juny al juliol a l'hemisferi nord. Els fruits s\xc3\xb3n roigs o porpra quan maduren i fan uns 6 a 8 mm de di\xc3\xa0metre.\n_START_SECTION_\nCultiu i usos\n_START_PARAGRAPH_\nLa Rosa multiflora es cultiva com a planta ornamental i \xc3\xa9s tinguda com a l'esp\xc3\xa8cie tipus de la classe de rosers enfiladissos. Es van crear moltes varietats i h\xc3\xadbrids cap a finals del segle XIX i principis del XX especialment pels rosaristes alemanys, com ara J.C. Schmidt i R. Geschwind. Rosa multiflora tamb\xc3\xa9 \xc3\xa9s usada com a peu d'empelt d'altres cultivars de roses ornamentals, ja que suporta els s\xc3\xb2ls \xc3\xa0cids. Per a aquesta \xc3\xbaltima aplicaci\xc3\xb3 normalment s'usen les varietats Rosa multiflora 'Japonica' i Rosa multiflora' Inermis'. Es multiplica f\xc3\xa0cilment per esqueixos._NEWLINE_A l'est de l'Am\xc3\xa8rica del Nord, Rosa multiflora \xc3\xa9s considerada generalment com a una esp\xc3\xa8cie invasiva, tot i que originalment va ser introdu\xc3\xafda des de l'\xc3\x80sia per a afavorir la conservaci\xc3\xb3 del s\xc3\xb2l, per a ser usada com a tanca viva per als camps de pastura i per a atreure la vida salvatge. Es pot distingir f\xc3\xa0cilment dels rosers americans nadius per les seves grans infloresc\xc3\xa8ncies, que duen m\xc3\xbaltiples flors i gavarrons sovint m\xc3\xa9s d'una dotzena, mentre que les esp\xc3\xa8cies americanes nom\xc3\xa9s contenen una algunes poques per branca. Aquesta capacitat invasora es deu a la seva capacitat d'adaptar-se a diferents condicions de llum, s\xc3\xb2l i humitat i perqu\xc3\xa8 les seves llavors s\xc3\xb3n dispersades \xc3\xa0mpliament pels ocells. Una vegada s'ha instal\xc2\xb7lat forma creixements impenetrables que desplacen les esp\xc3\xa8cies nadiues i augmenten el risc d'incendis. Per tant es tracta en alguns llocs com una mala herba nociva especialment en zones de pastura, tot i que tenir la reputaci\xc3\xb3 de ser un ferratge excel\xc2\xb7lent per a les cabres."